**ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԳԵՂԱՐՔՈՒՆԻՔԻ ՄԱՐԶԻ ՄԱՐՏՈՒՆԻ ՀԱՄԱՅՆՔԻ 2022-2026 ԹՎԱԿԱՆՆԵՐԻ ՀՆԳԱՄՅԱ ԶԱՐԳԱՑՄԱՆ ԾՐԱԳԻՐԸ ՀԱՍՏԱՏԵԼՈՒ ՄԱՍԻՆ» ՄԱՐՏՈՒՆԻ ՀԱՄԱՅՆՔԻ ԱՎԱԳԱՆՈՒ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ**

Համաձայն «Տեղական ինքնակառավարման մասին» օրենքի 82-րդ հոդվածի 1-ին մասի՝ համայնքի հնգամյա զարգացման ծրագիրը համայնքի սոցիալ-տնտեսական իրավիճակի վերլուծության և առկա հիմնախնդիրների բացահայտման, ֆինանսական, տնտեսական, բնական և մարդկային ռեսուրսների գնահատման արդյունքում նպատակային զարգացման տեսանկյունից ձեռնարկվելիք քայլերի ամբողջությունն արտահայտող փաստաթուղթ է, որը նախատեսում է ռազմավարական կտրվածքով համայնքի հիմնախնդիրների արդյունավետ լուծումը։

 Մարտունի համայնքի 2022-2026 թվականների հնգամյա զարգացման ծրագրի հիմնական նպատակն է՝ նախանշել համայնքի տնտեսության զարգացման ուղղությունները՝ հաշվի առնելով առկա հիմնախնդիրները, որոնք փաստաթղթում ներկայացված են ըստ առանձին ոլորտների։ Ծրագրում առանձին բաժիններով ներկայացված են Մարտունի համայնքի սոցիալ-տնտեսական վիճակի նկարագրությունը, զարգացման խոչընդոտները և զարգացման անմիջական նպատակները:

 Առաջիկա հինգ տարիների ծրագրերն ու միջոցառումները կազմվել են՝ հիմք ընդունելով համայնքի զարգացման գերակայությունը, առաջնային կարևորություն ունեցող առկա հիմնախնդիրները և ֆինանսավորման հնարավորությունները։ Ծրագիրն ուղղված է համայնքային տնտեսության բոլոր ոլորտների զարգացմանը։

Այս փաստաթուղթը հիմք է հանդիսանալու առաջիկա բազմաթիվ նախաձեռնությունների, կոնկրետ իրագործելի ծրագրերի, տարեկան համայնքային բյուջեների, տարեկան աշխատանքային պլանների կազմելու համար, նաև դառնալու է մեր աշխատանքի արդյունքների գնահատման օրինակելի չափման միավորը։

 Հարմարավետ և ժամանակակից համայնքի տեսլականը ենթադրում է ճանապարհների ասֆալտապատում, մայթերի կառուցում, երիտասարդների ժամանցի համար բազմաֆունկցիոնալ խաղահրապարակների կառուցում, խմելու և ոռոգման ջրերի հին համակարգերի հիմնանորոգում, նոր համակարգերի կառուցում,գազաֆիկացում, տնտեսության տարբեր ճյուղերում ներդրումային ծրագրերի խթանում, գյուղատնտեսության զարգացում, մշտական աջակցում փոքր և միջին բիզնեսին, շրջակա միջավայրի պահպանություն, կանաչ տարածքների շարունակական ավելացում, անտառների տնկում և այլն: Տնտեսության զարգացումը տեղական իշխանությունների անկյունաքարային գործառույթներից է և ՏԻՄ-ի հիմնական խնդիրներից մեկը պետք է լինի փոխգործակցային, հավասարակշռված տնտեսական քաղաքականության մշակումը համայնքային կազմակերպությունների հետ նպաստելու համար տեղական տնտեսական աճը, զարգացումը և աշխատատեղերի ստեղծումը։

Համայնքի կայուն զարգացման առաջնահերթությունները թեև բազմաթիվ են, սակայն համայնքի համար գերակա խնդիր է մնում անվտանգության ապահովումը, արտակարգ իրավիճակներում բնակչության պաշտպանության և քաղաքացիական պաշտպանության միջոցառումների կազմակերպումը։ Պետք է ձևավորել արագ արձագանքման խմբեր, հիմնել նոր ապաստարաններ և կառուցել պարզ թաքստոցներ բոլոր բնակավայրերում։

 Քաղաքաշինության ոլորտում միասնական մոտեցումների ձևավորումը և համայնքային զարգացման քաղաքաշինական ռազմավարության մշակումը ծրագրով նախատեսված առաջնային և անհետաձգելի քայլերից են: Կարևորագույն խնդիրներից է հանդիսանում բազմաբնակարան բնակելի շենքերի տանիքների նորոգումը և բակերի բարեկարգումը։ Արդեն իսկ զգալի աշխատանք է իրականացվել՝ համայնքի փողոցային լուսավորության, աղբահանության և ընդհանրապես մաքրության խնդիրները լուծելու համար։ Այս համատեքստում, անհրաժեշտ է հնարավորինս համալրել կոմունալ ծառայության ավտոպարկը բազմաֆունկիոնալ մեքենաներով՝ ապահովելով աղբահանության և սանիտարական մաքրման ծառայությունների հասանելիությունը բոլոր բնակավայրերում։

Նախադպրոցական ուսումնական հաստատությունների շենքային պայմանների բարելավումը, ժամանակակից ու նորացված գույքով ապահովելը, երեխաների կրթության որակի բարելավմանը և արդյունավետության բարձրացմանը նպաստելը ևս համայնքապետարանի առաջնային խնդիրների շարքում է գտնվում։ Ուշադրության կենտրոնում կլինի նաև համայնքի մշակութային, մարզական կյանքը, որը բարոյապես և ֆիզիկապես առողջ հասարակություն ունենալու գրավականն է։

ՀԶԾ-ը կիրականացվի սերտ համագործակցության մթնոլորտում փոխգործակցելով հանրապետական և մարզային պետական իշխանությունների, տեղական և միջազգային հիմնադրամների, մասնավոր հատվածի, հասարակական և կրթական կազմակերպությունների հետ` ներգրավելով համայնքի տարբեր շերտերին։ Առաջիկա հնգամյակում նախատեսում ենք իրականություն դարձնել ոչ միայն վերը թվարկված ծրագրերն ու միջոցառումները, այլև հիմք դնել այնպիսի զարգացումների ու միտումների, որոնց արդյունքները տեսանելի կլինեն տարիների ընթացքում, բայց և սկիզբ կդնեն կոնկրետ փոփոխությունների՝ կայուն զարգացման առումով։ Հաշվի առնելով Մարտունի համայնքի պատմական, մշակութային, բնության հուշարձանների, Սևանա լճի որպես անփոխարնելի ռեսուրսի առկայությունը՝ կարևորվում է նաև տարածքում զբոսաշրջության զարգացումը, համապատասխան ենթակառուցվածքների ստեղծումը և համայնքային–զբոսաշրջային միջոցառումների կազմակերպումը։ Մարտունին կարող է նաև դառնալ Հայաստանի Հանրապետությունում բարձր տեխնոլոգիաների և մարդկանց ինտելեկտուալ ներուժի կիրառմամբ աշխատատեղեր ապահովող կենտրոններից մեկը, ինչի համար պետք է ստեղծել նախադրյալներ։

Հասարակական տրանսպորտի համակարգային բարեփոխումները, ոլորտի ամբողջական արդիականացումը և ժամանակակից միջազգային չափանիշներին համապատասխանեցումը, արդյունավետ կառավարման մեխանիզմների ներդրումը 2022-2026 թթ. հնգամյա զարգացման ծրագրի ուղղություններից է։

 Նախատեսվում է խիստ վերահսկողության տակ պահել բնապահպանության ոլորտը՝ բացառելով հանրային կանաչ տարածքների հաշվին կառուցապատման արդյունքում կանաչ տարածքների ոչնչացումը։ Ծրագիրը նաև նախատեսում է իրականացնել նպատակային ծրագրեր կանաչապատման նոր մոտեցումների կիրառման միջոցով։ Կիրականացվեն նաև էներգախնայողությանը, էներգաարդյունավետությանը և վերականգնվող էներգետիկ ռեսուրսների օգտագործմանն ուղղված ծրագրեր, որոնք կնպաստեն համայնքի էկոլոգիական վիճակի բարելավմանը, ֆինանսական ռեսուրսների խնայողությանն ու արդյունավետության բարձրացմանը։

 Գերակա ուղղություններից է լինելու սոցիալական ապահովության համակարգերի բարելավումը:

 Ծրագրի նպատակն է իրականացնել համակարգային բարեփոխումներ՝ նոր մոտեցումների կիրառմամբ՝ հաշվի առնելով քաղաքացու շահերի և իրավունքների պաշտպանությունը։

 Ծրագրի իրականացման գործընթացում, որպես գերակա սկզբունք որդեգրվել է Մարտունու համայնքապետարանի գործունեության թափանցիկության և բակչությանը լիարժեք հաշվետու լինելու ապահովումը։

Ծրագրի մշակման գործընթացին մասնակցել են համայնքապետարանի աշխատակազմի բաժինները, հասարակության տարբեր ներկայացուցիչներ՝ ակտիվ քաղաքացիներ, հասարակական կազմակերպություններ, ավագանու անդամներ, բնակավայրերի վարչական ղեկավարներ և այլն, քննարկվել և հաշվի են առնվել բոլոր իրատեսական առաջարկությունները։

 Համաձայն Տեղական ինքնակառավարման մասին օրենքի 82-րդ հոդվածի 2-րդ մասի՝ նոր ձևավորված համայնքի դեպքում, համայնքի ղեկավարը մշակում է համայնքի հնգամյա զարգացման ծրագիրը և ներկայացնում ավագանու հաստատմանը իր լիազորություններն ստանձնելու օրվանից հետո՝ հինգ ամսվա ընթացքում:

**ՀԱՄԱՅՆՔԻ ՂԵԿԱՎԱՐ՝ ՀՈՎՀԱՆՆԵՍ ՀՈՎԵՅԱՆ**